Document ID: 31988R1310

*****
ΚΑΝΟΝΙΣΜΟΣ (ΕΟΚ) αριθ. 1310/88 ΤΗΣ ΕΠΙΤΡΟΠΗΣ
της 11ης Μαΐου 1988
για λεπτομέρειες εφαρμογής του καθεστώτος περιορισμού της εγγυήσεως στον τομέα του αιγοπροβείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως της αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 1115/88 (2), και ιδίως το άρθρο 9α παράγραφος 5,
Εκτιμώντας:
ότι το άρθρο 9α του κανονισμού (ΕΟΚ) αριθ. 1837/80 καθιέρωσε ένα καθεστώς περιορισμού της εγγύησης που εφαρμόζεται ξεχωριστά, αφενός μεν, στις περιοχές όπου εφαρμόζεται το καθεστώς της μεταβλητής πριμοδοτήσεως και, αφετέρου, στις άλλες περιοχές· ότι θα πρέπει να προσδιορισθεί η λειτουργία του εν λόγω καθεστώτος·
ότι το άρθρο 9α του προαναφερθέντος κανονισμού προβλέπει ότι η μείωση της εγγυήσεως είναι συνάρτηση του αριθμού των υπαρχουσών προβατίνων σε σχέση με ένα μέγιστο εγγυημένο επίπεδο · ότι είναι σκόπιμο να καθοριστεί ο αριθμός των προβατίνων με τη βοήθεια, ιδίως, των στοιχείων που λαμβάνονται στα πλαίσια της οδηγίας 82/177 του Συμβουλίου (3), όπως τροποποιήθηκε από τον κανονισμό (ΕΟΚ) αριθ. 3768/85 (4), όσον αφορά τις στατιστικές έρευνες στο πρόβειο και αίγειο ζωικό κεφάλαιο·
ότι για την περίοδο 1988 η εκτίμηση του κοπαδιού των προβατίνων υπερβαίνει το μέγιστο εγγυημένο επίπεδο και οδηγεί στον καθορισμό του συντελεστού μειώσεως· ότι θα πρέπει, ωστόσο, να προβλεφθούν τα κατάλληλα μέτρα που εγγυούν ότι η πριμοδότηση στις προβατίνες, ως ενιαία πριμοδότηση που καταβάλλεται εφάπαξ μετά το τέλος της περιόδου, θα καθοριστεί με βάση τον μέσο όρο pro rata temporis της βασικής τιμής που εφαρμόζεται πριν από την έναρξη ισχύος του καθεστώτος περιορισμού της εγγυήσεως και της βασικής τιμής μειωμένη από την εφαρμογή του προαναφερθέντος συντελεστού από την έναρξη ισχύος του καθεστώτος αυτού·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπή Διαχειρίσεως Προβατοειδών και Αιγοειδών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για την εκτίμηση του κοπαδιού των προβατίνων καθώς και για τη διαπίστωση του αριθμού των προβατίνων που αναφέρεται στο άρθρο 9α παράγραφος 2 του κανονισμού (ΕΟΚ) αριθ. 1837/80 γίνεται προσφυγή ιδίως στα στατιστικά στοιχεία που λαμβάνονται στα πλαίσια της εφαρμογής της οδηγίας 82/177/ΕΟΚ.
Άρθρο 2
Για την περίοδο εμπορίας 1988:
- Ο συντελεστής που αναφέρεται στο άρθρο 9α παράγραφος 2 πρώτη περίπτωση του κανονισμού (ΕΟΚ) αριθ. 1837/80 καθορίζεται ως εξής:
- Μεγάλη Βρετανία: 3,0,
- υπόλοιπη Κοινότητα: 2,0.
- Τα εβδομαδιαία ποσά των τιμών παρεμβάσεως και του κατευθυντηρίου επιπέδου καθορίζονται στο παράρτημα σύμφωνα με το άρθρο 9α παράγραφος 3.
Ωστόσο, για τον υπολογισμό της πριμοδοτήσεως στις προβατίνες και στις αίγες ο συντελεστής που εφαρμόζεται στη βασική τιμή διορθώνεται prorata temporis.
Άρθρο 3
Ο παρών κανονισμός αρχίζει να ισχύει στις 23 Μαΐου 1988.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Μαΐου 1988.

Labels: 11
17